
		
			1. Tots volem viure amb alegria

			L’alegria és una emoció fabulosa, una sensació de plaer, de felicitat i satisfacció. L’alegria ens impulsa, ens empeny a viure caminant un metre per sobre de terra. És fantàstic anar per la vida així, amb bon humor. A mi m’agrada molt aquesta expressió, «anar per la vida de bon humor», perquè, encara que no és un concepte gaire acadèmic, reflecteix molt bé allò que tots hem experimentat alguna vegada i que ens agradaria tornar a sentir. L’objectiu d’aquest llibre és aquest: divulgar allò que recomanen els experts i els savis perquè puguem anar per la vida de bon humor. Amb problemes i preocupacions, sí, però de bon humor.

			Hauríem d’aspirar a viure així, perquè viure amb bon humor i amb alegria té grans avantatges:

			
					D’una banda, és una sensació fantàstica que ens encanta experimentar a tots. És una sensació de felicitat i de satisfacció plena, i tots mereixem viure i treballar amb aquesta alegria.

					En segon lloc, ens permet treure el millor que portem a dins: la nostra millor versió. Quan vivim amb alegria, mostrem les nostres millors actituds com a pares, parelles, amics o professionals, i quan una persona expressa les seves millors actituds és molt més probable que les relacions funcionin millor i que les coses surtin com volem.

					Un altre avantatge és que l’alegria, com totes les emocions, s’encomana. Una persona alegre és terapèutica, fa més agradable la vida als altres i provoca que aquest món sigui una mica millor.

					A més a més, amb alegria, les coses s’interpreten de manera més positiva. Quan estàs enfadada o enfadat perds l’objectivitat i veus el pitjor de les situacions i de les persones.

					Finalment, l’alegria té efectes biològics molt beneficiosos per al nostre organisme, com veurem més endavant.

			

			No obstant això, vivim en un debat continu sobre com gestionar el desànim i cada cop es parla més de persones cansades, desanimades, esgotades, enfadades, descontentes. A moltes persones, la societat actual els provoca pressió, estrès, descontentament, tristesa, frustració i amargor. En aquest sentit, em va sorprendre molt llegir un article en què es recollien les conclusions d’un estudi fet pel Consell General de la Psicologia d’Espanya, publicat el novembre del 2023. S’hi deia que un 42 % dels espanyols prenen benzodiazepines per tractar l’ansietat o dormir millor. Un 42 % és una autèntica barbaritat!

			Tots coneixem algú que se sent descontent o insatisfet amb la seva vida. Sempre recordaré el dia que vaig conèixer la que probablement és la persona més desanimada que he conegut a la meva vida. A mi m’agrada molt parlar, però, com que treballo sol i viatjo sol, la veritat és que tinc poques oportunitats de fer-ho. Per això intento aprofitar les poques que tinc, per exemple, quan agafo un taxi: soc d’aquells que sempre entaulen conversa amb els taxistes. Aquella vegada vaig agafar un taxi a l’estació de tren de Puerta de Atocha, a Madrid, i vaig començar a parlar amb el conductor. En un moment donat,2 la conversa va canviar una mica de to.

			—Vostè d’on ve? —em va preguntar amb una entonació que ja era sospitosa.

			—Visc en un poble petit del Pirineu que es diu Camprodon —vaig contestar-li.

			—Ah! Jo també soc de poble —em respon—, d’un poble d’Àvila.

			Per donar-li conversa, li vaig dir:

			—Que bé, doncs m’imagino que, quan vostè es jubili, se n’anirà a viure al poble.

			Aleshores em va mirar tot seriós i em va respondre:

			—Què diu ara! Al meu poble no es pot viure, no hi ha farmàcia, no hi ha cinema, no hi ha centre de salut, no hi ha res!

			Jo, sorprès pel seu to, li vaig replicar:

			—Molt bé, d’acord, no em cridi. No s’enfadi, que només era una pregunta. Doncs, si vostè es queda a Madrid, estarà a prop de la seva família, dels seus fills.

			—Els meus fills? N’estic fins al capdamunt, dels meus fills, desitjant que toquin el dos de casa!

			Vaja!, vaig pensar. M’ha tocat un pansit, a veure què li dic ara. I la conversa va continuar així:

			—Doncs un dia tindrà nets. I diuen que això de tenir nets és fantàstic.

			—Nets, diu? Ja ho he deixat molt clar als meus fills: cadascú que s’ocupi del que és seu; jo, a descansar, que és el que em toca.

			—Vaja, no n’encerto ni una, eh? —li vaig dir—. Doncs tindrà temps per estar amb la seva dona.

			—Tampoc, estem divorciats, afortunadament, perquè no hi havia qui l’aguantés.

			En aquell moment vaig donar per acabada la conversa, perquè no hi havia res a fer amb aquell bon home, i em vaig dedicar a contestar missatges pel mòbil. Uns minuts després vam passar pel costat de l’estadi de futbol del Real Madrid, i se’m va acudir dir-li (cras error):

			—Potser vostè és del Real Madrid, miri quin estadi tan espectacular.

			—Onze milionaris darrere d’una pilota? Aquest esport és absurd.

			Ja no vaig poder més. Que li donin pel sac a aquest paio! Vam arribar a l’hotel on anava, vaig pagar el que marcava el taxímetre i, en un moment en què em va fer una mica de pena, li vaig dir:

			—Miri, senyor, li donaré una propina extra si em promet que, en algun moment, pararà el taxi i es prendrà una cervesa tranquil·lament.

			Em va mirar amb la seva cara de mal humor i em va dir:

			—Estic prenent medicació, no puc beure alcohol!

			Vaig entrar a l’hotel pensant que hi ha molt de lluç solt, persones molt ràncies, moixes, desagradables, que no tenen alegria i que sempre estan de mal humor. Però, si hi pensem un moment —perquè de vegades és fàcil etiquetar, prejutjar—, hi ha molta gent que té tot el dret a viure així. Hi ha persones que tenen, o tenim, tants problemes, preocupacions, inquietuds i incerteses, que estar de mal humor no les fa, o ens fa, males persones. De cap manera. Però vivim en un món on gairebé se’ns exigeix que sempre estiguem feliços, alegres i rient. Per això mateix, si estàs llegint aquest llibre i ara mateix et sents desanimada o desanimat, recorda que no ets ni feble ni una persona rara o estranya, i encara menys algú tòxic. De cap manera! Això de sentir desànim és una cosa molt comuna, només cal aixecar el cap i mirar al voltant.

			Al nostre món, tot són problemes: cada dia ens trobem amb una mala notícia; quan no és per una cosa, és per una altra. Sumem ara, al nostre desànim, els problemes que tenim en l’àmbit professional. En el meu cas, la meva feina és molt fàcil, però potser la teva és complicada, et comporta molta pressió, no t’agrada o t’obliga a aguantar un cap insuportable. Per acabar-ho d’adobar, al poc que ens quedi del nostre ànim li afegirem els problemes personals, que són els que més ens afecten. Hi ha qui té un familiar molt malalt, altres estan travessant un problema de parella, hi ha gent amb fills en l’edat de la poca-solta, i també hi ha aquells a qui ens agrada el futbol, com jo, que soc del Barça, i de vegades ens emportem uns bons disgustos.

			Al marge de tots aquests problemes i preocupacions que podem tenir, el nostre ànim també és afectat per una societat que ens ho posa molt difícil per viure amb alegria, ja que tot és ràpid, urgent, estressant… Vivim amb molta pressió, i tot el que ens envolta són canvis, inquietuds, incerteses, etc.

			Com no ha de ser lògic desanimar-se? Som éssers humans, i de vegades ens hem de permetre aquestes sensacions que són naturals i que no podem evitar. Sí, ens les hem de permetre de tant en tant.

			
				El teu recurs principal com a persona és el teu estat d’ànim.

			

			Però bé, tornem al taxista i a tots aquells que tenim dret a sentir-nos desanimats. Hi ha persones que em diuen: «Mira, Victor, entre els problemes de l’entorn, els professionals, els personals i els esportius, què vols que et digui, a mi aquests temes de la il·lusió, l’alegria, etc., em semblen molt bonics, però ara no toquen». Ben al contrari, els experts i els savis ens diuen que sí que toca, precisament perquè el nostre estat d’ànim, la nostra alegria, és la nostra eina principal per treure el millor que portem a dins. Tingues-ho sempre present: el teu recurs principal com a persona és el teu estat d’ànim. I no cal que ens ho digui cap expert, ja que tots ho hem experimentat moltes vegades. Saps perfectament que, quan tens motivació, alegria, ganes, ànim, treus el millor que portes dins, mostres les teves millors actituds. En tots nosaltres resideix aquesta versió, la qual és fantàstica quan anem amb alegria, en l’àmbit tant personal com professional. De la mateixa manera, sabem el contrari: quan estem poc animats, sense motivació, sense alegria ni ganes, aleshores acostumem a treure el pitjor que portem a dins, perquè també tots tenim aquesta versió, que pot ser terrible quan anem per la vida sense ànim. La diferència entre la teva millor versió, que la tens, i la teva pitjor versió, que també la tenim tots, rau, principalment, en l’estat d’ànim. Per això l’hem de cuidar. És el nostre recurs principal.

			La notícia positiva és que l’alegria, l’ànim, es poden treballar. Encara més, si no cuides el teu ànim, l’acabaràs perdent. En un entorn tan difícil com l’actual, si et deixes portar, acabes desanimat. Si no fas alguna cosa a propòsit per cuidar-lo, anirà desapareixent, influït per unes circumstàncies i un entorn que empenyen al desànim.

			
				La diferència entre la millor versió de tu mateix i la pitjor versió rau en l’estat d’ànim.

			

			«I a mi què m’importa?», podries pensar, «al cap i a la fi, faig tot el que he de fer, encara que estigui desanimat». Això no és cert, perquè no és només el que fas, sinó com ho fas. Quan perds l’ànim, perds les ganes, la il·lusió, l’energia, l’actitud, el somriure, l’amabilitat, la teva manera de ser. Perds el millor que tens, allò que et fa una persona extraordinària. Perds les teves actituds i, com veurem més endavant, la vida va d’actitud. Moltes vegades, el reflex de la nostra vida n’és conseqüència; si alguna cosa a la vida no va bé, pregunta’t en quina mesura hi estàs contribuint amb l’actitud que tries.

			Hauries de cuidar el teu ànim perquè t’afecta professionalment, però també, i més important, perquè t’afecta personalment i influeix en com et comportes com a parella, pare, mare, amic o amiga. I, per sobre de tot, l’hauries de cuidar per tu, perquè la sensació de viure amb alegria és fantàstica, mentre que viure sense resulta molt desagradable. És fabulós anar per la vida de bon humor. Totes les persones mereixem viure així; hem d’aspirar-hi.

			
				Viure sense ànim és una cosa que pot ser habitual, però mai hauria de ser allò normal.

			

			Si notes que estàs perdent l’ànim, que vas per la vida sense alegria i que estàs perdent la il·lusió; si ja no gaudeixes amb la teva feina i vius esperant que arribi el cap de setmana… has de reaccionar. I ho has de fer immediatament, perquè això de viure sense ànim és una cosa que pot ser habitual, però mai hauria de ser allò normal. Assumir que el desànim és «allò normal» és assumir no fer res per canviar-ho, resignar-se, conformar-se. I, una vegada prenguis aquest camí, serà només qüestió de temps que a la teva vida quedin únicament tres paraules: amargor, tristesa i mal humor. I ningú mereix viure sense ganes, sense alegria ni il·lusió; no ens podem conformar amb l’amargor, la tristesa o el mal humor. Tenim dues opcions: decidir afrontar el futur amb optimisme i il·lusió o fer-ho amb resignació i conformisme. És la nostra decisió. Honoré de Balzac ja deia a la seva època que la resignació és un suïcidi quotidià.

			Davant l’opció de decidir construir la nostra pròpia vida i dotar-la d’un sentit, hi ha, és clar, l’alternativa de l’abandó, de la resignació. Això no obstant, aquesta elecció no ens resol la inquietud, el malestar i la frustració, ans al contrari. A més, resignar-se és fàcil, només cal una butaca còmoda i un mínim exercici de reflexió. A la història no han faltat mai arguments per al desànim i la frustració, però podem contrarestar-los amb la capacitat i el compromís d’arremangar-nos i treballar per canviar les circumstàncies que donen sentit a la nostra vida, amb l’objectiu de fer d’aquest món un lloc més humà.

			
				La resignació és un suïcidi quotidià.

			

			En algun moment o altre de la vida, tots passem per moments difícils. De vegades la vida és molt dura, molt trista, injusta, fins i tot cruel o insuportable, però la immensa majoria de vegades són túnels, no pous, i dels túnels un sempre pot sortir si continua caminant endavant.

			Per descomptat que hi ha moments per plorar, emprenyar-nos, enfadar-nos o estar tristos; de fet, necessitem aquests moments, ens hem de permetre ser humans. Tot i això, n’hi ha d’altres per aixecar-se i mirar endavant, que és justament el que fan les grans persones. De vegades no ens podem aixecar sols, i aquí és quan cal saber demanar ajuda: recórrer a familiars, amics o professionals. Jo mateix estic molt agraït a un psiquiatre que em va fer sortir d’un túnel fa molts anys. D’altra banda, crec que els que en aquest moment no estem passant per una situació difícil, els que ara mateix no estem ficats en un túnel, tenim la responsabilitat humana i moral d’estar pendents dels qui sí que ho estan, d’ajudar aquelles persones que ens envolten i ho estan passant malament. Aquí no val ser un babau i mirar cap a una altra banda.

			Al nostre voltant hi ha persones a qui els costa veure la llum al final del túnel perquè la seva situació és molt complicada o fins i tot dramàtica. A la història de El nen, el talp, la guineu i el cavall, hi ha un moment en què el petit li diu al cavall que no pot veure el final del camí, i llavors el cavall li fa la gran pregunta: «Sí, ho sé, però pots veure el pas següent?». El nen li contesta que per descomptat que sí. «Doncs, simplement, fes-lo». Aquesta és la fabulosa recomanació del cavall.

			De vegades, l’única opció és seguir caminant, pas a pas, encara que no vegem la llum al final del túnel. L’opció d’aturar-se no la considero perquè condueix a la desesperança i la tristesa.

			
				No es tracta de viure sempre feliç, sinó de fer-ho amb sentit, de tenir una vida útil.

			

			Tot i que no sempre som en túnels o en situacions molt difícils o dramàtiques, per diferents motius justificats de tant en tant, sí que estem de pitjor humor. És evident que no es pot viure sempre feliç, rient i amb alegria. Primer, perquè això és impossible i, segon, perquè ha de ser esgotador. A la vida no es tracta de viure sempre feliç, sinó de fer-ho amb sentit, de tenir una vida útil. No es tracta d’estar sempre rient, sinó de fer el bé i de fer-ho bé. No cal estar sempre contentíssims, sinó experimentar serenitat, pau interior i satisfacció profunda. Hem d’estar orgullosos de la nostra manera de ser i de fer. D’això es tracta, com he dit, ser bona persona: de fer el bé i de fer-ho bé. Hem de lluitar cada dia per ser la millor persona que podem arribar a ser, com a pares, fills, parelles o professionals. Gaudir dels moments fantàstics que ens porti la vida i afrontar també els inevitables moments tristos i difícils, però sempre amb l’alegria interior de saber que la nostra manera de ser i de fer és la bona, l’adequada.

			D’això es tracta: de fer el que és correcte sempre, el que és bo, independentment de les circumstàncies. No em cansaré de dir que no sempre vivim moments bonics a la vida, però aquests moments també ens poden aportar una gran dignitat humana. Aquí rau la grandesa de cadascun de nosaltres. I afrontar la vida amb grandesa i dignitat és allò que ens dona alegria profunda, satisfacció plena de l’ànima, serenitat i pau interior. Tomàs de Kempis ho resumia a la perfecció en dir que «la serenitat no és estar fora de perill de la tempesta, sinó trobar la pau enmig d’ella».

			Estem immersos en una societat que celebra el consumisme, l’aparença i el gaudi com a valors per viure amb alegria i bon humor. L’èxit, el benestar i la felicitat es confonen amb aquestes tres coses i, per assolir-los, sacrifiquem la salut, la qualitat de vida i l’ésser. Vivim en una societat de consum que ens anima a adquirir coses moltes vegades supèrflues. A la meva agenda sempre porto guardada una frase del dalai-lama que m’ho recorda: «El que més em sorprèn de l’home occidental és que perd la salut per guanyar diners i després perd els diners per recuperar la salut. I perquè pensa ansiosament en el futur sense gaudir del present, per això no viu ni en el present ni en el futur. I perquè viu com si no hagués de morir mai, i mor com si no hagués viscut mai». No ho sé, de vegades penso que té molta raó, i de vegades m’hi veig reflectit.

			L’economia superproductiva en què ens ha tocat viure exigeix que fem del consum la nostra forma de vida, ja que l’economia necessita que les coses es consumeixin, es cremin, s’esgotin, es facin malbé, es reemplacin i es rebutgin a un ritme cada cop més gran. Ens acostumen a desitjar i voler coses noves, fins i tot abans d’haver acabat de consumir allò anterior. Tim Kasser, a The High Price of Materialism, demostra a partir de diferents estudis que les persones orientades a tenir i consumir, les que prioritzen riqueses, imatge, estatus social, etc., estan menys satisfetes amb les seves vides que aquelles que posen l’accent en valors com l’amistat, la generositat i la senzillesa voluntària. Vivim en una època en què tenim més aliments, més roba i més cotxes que mai, cases més grans, més còmodes, més canals de televisió, més avenços mèdics, més dies de vacances, més salut, però també més ansietat, depressió i tristesa. I això pot ser degut a diferents motius, com la injusta desigualtat que vivim, perquè sí, hi ha més de tot, però està mal repartit. I també podria ser degut a la frustració que genera voler i desitjar una cosa que la societat i l’entorn ens fan creure que necessitem per ser feliços, però que després no podem tenir perquè no ens ho podem permetre. Tenim molts inputs comercials, anuncis, recomanacions a xarxes que impulsen els nostres desitjos de comprar, experimentar i consumir per ser més feliços.

			
				La senzillesa buscada i l’austeritat ens ajuden a fer que la nostra vida sigui menys infeliç perquè deixem de córrer darrere de coses que no necessitem.

			

			Suècia va ser el primer país del món a prohibir la publicitat per a infants menors de dotze anys: res de publicitat de menjar escombraries, però tampoc de joguines o

«Que ningu s’acosti mai a tu sense que en marxar
se senti una mica millor i més felig».

Mare Teresa de Calcuta (1910-1997)






